༧གོང་ས་མཆོག་གིས་ནང་ཆོས་དང་ཚན་རིག་བར་བགྲོ་གླེང་དང་།ནང་ཆོས་ཀྱིས་དེང་གི་འཁྲུག་ཆ་དོད་ཅིང་།ཕྱིའི་དངོས་པའི་ཡར་རྒྱས་ཀྱི་སྤྱི་ཚོགས་འདིའི་ལ་ཕན་ཐོགས་ཆེན་པོ་ཡོད་པ་འཛམ་གླིང་མི་མང་ལ་ངོ་སྤྲོད་གནང་ཡོད།དེ་བཞིན་ཆོས་ལུགས་ཚང་མ་བདེ་སྐྱིད་བསྐྲུན་ཐབས་ཆེད་ཡིན་པའི་དགོངས་དོན་གཞིར་བཞག་ནས།ཆོས་ལུགས་ཕན་ཚུན་བར་འཆམ་མཐུན་ཆེད་མཛད་རྗེས་རླབས་ཆེན་བཞག་ཡོད།དེ་བས་འཛམ་གླིང་འདིའི་སྟེང་གི་ཆོས་ལུགས་དབུ་ཁྲིད་ཚོས།༧གོང་ས་མཆོག་ལ་གཞན་དང་མི་འདྲ་བའི་ཆེ་མཐོང་དང་།གུས་བརྩི་ཆེན་པོ་གནང་གིན་ཡོད་པ་རེད།༧གོང་ས་མཆོག་གིས་འཛམ་གླིང་གང་སར་བྱམས་བརྩེ་དང་།འགྲོ་བ་མིའི་ཀུན་སྤྱོད་སོགས་ཀྱི་ཐད་བཀའ་སློབ་གནང་སྐབས་མི་ཁྲི་ཕྲག་མང་པོ་བཀའ་སློབ་ལ་ཉན་དུ་ཡོང་གི་ཡོད་ལ།༧གོང་ས་མཆོག་ནི་འཛམ་གླིང་མི་མང་གིས་ཡིད་ཆེས་ཡོད་པ་དང་།དགའ་མོས་ཆེ་བའི་དབུ་ཁྲིད་དང་།འཛམ་གླིང་ལོ་རྒྱུས་ཁྲོད་ཀྱི་མི་སྣ་གལ་ཆེན་ཞིག་ཏུ་གྱུར།